钦定古今图书集成/明伦汇编/官常典/第105卷 > 《张邦昌刘豫挞懒传赞》同前
## 钦定古今图书集成/明伦汇编/官常典/第105卷 > 《张邦昌刘豫挞懒传赞》同前

君臣之位，如冠履定分，不可倾刻易也。五季乱极，纲
常斁坏。辽之太宗，慢亵神器，倒置冠履，援立石晋，以
臣易君，宇宙以来之一大变也。金人效尤，而张邦昌、
刘豫之事出焉。邦昌虽非本心，以死辞之，孰曰不可？
豫乘时邀利，金人欲倚以为功，岂有是理哉？挞懒初
荐刘豫，后以陕西、河南归宋，视犹傥来，初无固志以
处此也。积其轻躁，终陷逆图。事败南奔，适足以实通
宋之事尔。哀哉！